
[bookmark: _Hlk92631613]קול קורא
להפעלת דוכנים בכנס "איכות חיים" עם הפנים לגיל השלישי בעיר כפר סבא
1. כללי 
1.1. עיריית כפר סבא (להלן: "העירייה"), באמצעות מינהלת אזרחים ותיקים, מחלקת קידום עסקים, מזמינה בזאת גופים העומדים בתנאי הסף שלהלן, להגיש מועמדות להפעלת דוכנים בכנס "איכות חיים" עם הפנים לגיל השלישי בעיר כפר סבא (להלן: "ההליך" או "הקול הקורא" ו"הכנס" בהתאמה). 
1.2. הכנס יהא השנה בסימן עסקים, חוסן והומור, ומהותו בוקר של השראה, בריאות, חוסן וקהילה.
1.3. הכנס יתקיים ביום שני, ה - 14/12/2026, באודיטוריום ספיר, רח' ירושלים 33, כפר סבא, במתחם סגור, ממוזג ונגיש באופן מלא. 
1.4. במסגרת הכנס תספק העירייה למציעים הזוכים:
1.4.1. מיקום מוגדר ומתוחם בתוך מבואה/אולם הכנס הממוזג והנגיש באודיטוריום ספיר.
1.4.2. שולחן ושני כסאות.
1.4.3. חיבור לנקודת חשמל (בתיאום מראש ובאישור מהנדס בטיחות). 
1.4.4. חשיפה ופרסום של הכנס על ידי מינהלת אזרחים ותיקים בעירייה, בהתאם לשיקול דעתה של העירייה בלבד. 
1.5. המציעים הזוכים יפעילו דוכני קידום מכירות וחוויה במסגרת הכנס, מותאמים ורלוונטיים לבני הגיל השלישי, בין היתר כגון: 
1.5.1. בריאות, חוסן, ואיכות חיים: מוצרים המקדמים אורח חיים בריא, קוסמטיקה טבעית, אביזרי נוחות, תוספי תזונה וחליטות, היגיינת שינה (כריות ארגונומיות, תומכי גב, מצעי כותנה וכו').
1.5.2. הומור, פנאי והשראה: ספרי קריאה והעצמה, משחקי חשיבה וזיכרון, ערכות יצירה ומוצרים "מעלי חיוך" (לרבות באריזות קטנות שניתן לנייד לטיול ו/או מפגש עם נכדים וחברים).
1.5.3. עסקים ויזמות מקומית: מוצרים ייחודיים של עסקים מקומיים, עבודות יד איכותיות, אקססוריז ויוזמות לגיל השלישי.
1.5.4. מוצרים לבית חכם: מוצרי חשמל, רובוט שואב שוטף, רובוט לניקוי חלונות וחרסינות לאמבט.
1.5.5. מוצרים למטיילים: ביגוד תרמי/כובעים, מטריות, מקלות הליכה, מתנפחים, תיקים, מזוודות ארגונומיות לנסיעה.
1.6. העירייה אינה אחראית לכל פגיעה ו/או נזק ככל שייגרמו לציוד ו/או מוצרים ו/או טובין של מפעיל הדוכן וכל האחריות על הדוכן לרבות המוצרים/ציוד/טובין שיוצגו בו הינה של מפעילי הדוכנים שייבחרו בהליך זה.
1.7. העירייה אינה מתחייבת לבלעדיות לבעלי הדוכנים וקיימת אפשרות שיהיו מספר דוכנים עם אותם מוצרים/טובין בכנס.
2. תנאי סף:
[bookmark: _Hlk92631561]רשאי להגיש מועמדות בהליך זה מי שעומד בכל התנאים הבאים:
2.1. המועמד הינו אחד מאלו: עוסק זעיר/עוסק פטור/עוסק מורשה/עמותה/תאגיד רשום בישראל.
2.2. ככל שלמועמד יש עסק המחייב רישיון עסק בעיר כפר סבא: בעל רישיון עסק תקף.
2.3. המוצרים או השירותים המבוקשים להעמדה בדוכן הינם מותאמים ורלוונטיים באופן מובהק לבני הגיל השלישי.
2.4. אין בין בעלי העסק לעובד העירייה או חבר מועצת העירייה "קרבה" משפחתית (אם/אב, אח/אחות, בן/בת).

3. אופן הגשת המועמדות 
3.1. את המועמדות יש להגיש בטופס דיגיטלי באתר העירייה.
3.2. יש לצרף לטופס:
3.2.1. פרטים על הדוכן והמוצרים שהמועמד מבקש למכור/לקדם בו בהתאמה לתנאי הסף שבסעיף 2.3.
3.2.2. העתק תעודה המעידה כי המועמד עומד בתנאי שבסעיף 2.1.
3.2.3. ככל שלמועמד יש עסק המחייב רישיון עסק בעיר כפר סבא: רישיון עסק תקף.
3.3. כמו כן, יש לפרט במסגרת טופס המועמדות האם העסק הינו עסק אשר בעליו משרתים במילואים/ עסק אשר בעליו אזרח/ים ותיק/ים או עסק המופעל על ידי אזרחים ותיקים בעצמם.

4. המועד האחרון להגשת מועמדות
4.1. את המועמדויות בצירוף כלל המסמכים המפורטים בסעיף 4 לעיל יש להגיש עד ליום 15/11/2026 בשעה 12:00.
4.2. העירייה רשאית להאריך את המועד להגשת מועמדות. 

5. בחינת ההצעות
5.1. מציעים אשר יעמדו בתנאי הסף יאושרו להקמת דוכן בכפוף למפורט להלן:
5.1.1. תינתן עדיפות לעסקים תושבי כפר סבא.
5.1.2. תינתן עדיפות לעסקים אשר בעליהם או בן/בת הזוג של הבעלים משרתים במילואים (לרבות שירתו במילואים בשנת 2026 במשך 45 ימים לפחות).
5.1.3. תינתן עדיפות לעסקים אשר בעליהם אזרחים ותיקים או המופעלים על ידי אזרחים ותיקים בעצמם.
5.2. מספר המקומות באולם מוגבל. העירייה שומרת לעצמה את הזכות לבחור את הדוכנים המתאימים ביותר לאופי הכנס, למסרים שלו ולקהל היעד בכפוף למתן היתרונות כמפורט לעיל.
5.3. העירייה אינה מתחייבת לאשר כל עסק שיירשם ו/או בכלל. כן רשאית העירייה לדחות את מועד הכנס למועדים אחרים לפי שיקול דעתה.
                              				                  					
									עיריית כפר סבא

